Holger Graversen (S), 1997-11-07:
Der er vel ikke noget usædvanligt i, at vi her har to næsten
enslydende forslag fra henholdsvis Venstre og De Konservative og Fremskridtspartiet om at gøre det muligt for kommunerne helt eller delvis at betale for bestemte patienters behandling på privathospitaler.
Det må kommunerne ikke i dag, og vi mener i Socialdemokratiet, at sådan skal det fortsat være, og det mener vi ud fra nogle ganske logiske lighedsbegreber.
Det lyder besnærende, når de tre partier påstår, at deres forslag skal fjerne ventetiderne ved vores fælles sygehusvæsen.
Jeg tillader mig at være knap så diplomatisk som ministeren og sige, at det er et rent blålys.
De skal have kunstigt åndedræt med offentlige midler.
Troværdigheden bliver naturligvis ikke større af, at et såkaldt fremtrædende medlem fra Venstre, hr. Peter Brixtofte, for åben tv-skærm opfordrer kommunerne til at begå lovbrud på området, jf. TV 2's »Rigets tilstand« onsdag aften.
Jeg kan kun kalde en sådan opførsel for ynkelig, og jeg er helt sikker på, at brave Venstrefolk som Kresten Philipsen og andre ikke har været rådspurgt med hensyn til disse forslag.
Socialdemokratiet går lodret imod forslagene.
De er ren ideologi, og de hjælper ikke en pind på ventetiderne.
For det andet arbejder de få læger i de private sygehuse desværre også for det meste i det offentlige system.
Det burde amterne forbyde efter min mening, og det betyder naturligvis, at kapaciteten i privat regi til enhver tid er helt afhængig af ressourcer, man hugger fra det offentlige, og derfor er V, K og Z's påstande rent blålys. Så længe det måske kun var enkelte, der fik de muligheder, kunne de komme til med det sammen; men hvis det private sygehus bliver brugt i bare beskedent omfang, vil der også opstå ventetider her.
Hvis man vil følge deres forslag, er det værste dog, som ministeren var inde på, at vi siger farvel til lighedsprincippet på området: det, at alle medborgere har lige ret til lige behandling efter behov.
A-holdet kan enten selv betale eller får kommunen eller en anden arbejdsgiver til at betale for at springe ventelisten over, og tilbage har vi så langt den største gruppe, som omfatter børn, pensionister, arbejdsløse og mange andre - et stort B-hold af tabere, som ikke får disse muligheder for at bruge VKZ's populistiske forslag.
De kan jo kun komme ét sted fra, de samlede ressourcer bliver jo ikke større, og på grund af unfair konkurrence kan private overbyde de offentlige arbejdsgivere med hensyn til løn og andre goder.
Når jeg kalder det unfair konkurrence, er det naturligvis, fordi de private sygehuse nasser på de offentlige.
Det er jo det offentlige, der sørger for uddannelse, forskning, akutberedskab med skadestuer, forundersøgelser, langtidsmedicinsk behandling osv., og de private kan så nøjes med at tage de mere givtige ting ind såsom knæ- og hofteoperationer.
Vil vil fastholde, at alle skal behandles lige i vores sundhedssystem.
VKZ-forslagene lægger op til, at det fremover bliver kommunale embedsmænd eller i værste fald politikere i stedet for læger, der tilfældigt vurderer behovet for behandling, og det ville være både usagligt, lemfældigt og usmageligt.
Selvfølgelig skal det fortsat være læger, som alene vurderer ud fra et behov, og ikke kommunens embedsfolk eller politikere, som vurderer ud fra, om det er afdelingschefen eller en pensionist, der er tale om.
Forslagsstillerne nedgør også i utrolig grad de mange offentligt ansatte, som dagligt udfører et godt stykke arbejde til gavn for syge medborgere.
Heldigvis er ventetiden til en række vigtige operationer mindsket betydeligt f.eks. på hjerteområdet, jf. ministeren, og det er den vej, vi skal gå.
Vi skal fortsat forbedre de offentlige sygehuse og behandle efter behov og ikke efter folks pengepung, så vi afviser klart VKZ-forslagene.